Streaming bliver en større og større del af danskernes medieforbrug, og nu får alle i Danmark mulighed for at se de otte TV 2 Regioners indhold via TV 2 Play . På Play vil der fremover være en underside til hver af TV 2 Regionerne. -	Vi har store ambitioner for samarbejdet, og vi glæder os til at udvikle TV 2 Regionernes position på streaming, siger Lone Sunesen, der er direktør for TV Midtvest og med i styregruppen for Play-samarbejdet mellem TV 2 Regionerne og TV 2. Undersiderne vil indeholde nyhedsudsendelser, magasinprogrammer, reportager og debatter fra TV 2 Regionerne. -	Vi hører naturligt sammen med TV 2 og har gjort det på flow-tv i mere end 30 år, hvor vi har samarbejdet om daglig nyhedsformidling, valgdækning, store samfundsdebatter, dokumentarer og andet indhold. Dette samarbejde skal fortsætte ind i streamingverdenen, siger Lone Sunesen. Indhold kan stadig ses på Salto og tv2nord.dk Det nye samarbejde får ingen betydning for de allerede eksisterende muligheder for at se TV2 Nord på Salto samt på tv2nord.dk. Play-samarbejdet skal ses som en ekstra mulighed for at tilgå TV2 Nords samt de andre regioners indhold. Play-samarbejdet mellem TV 2 og TV 2 Regionerne har været under udvikling gennem en periode. Det har blandt andet i længere tid været muligt at se TV 2 Regionernes 19.30-udsendelse på Play. Samarbejdet blev styrket under kommunal- og regionsvalget i 2021, hvor mere end 100 stykker indhold fra TV 2 Regionerne blev tilgængeligt for alle Play’s brugere, ligesom TV 2 tilbød en periode med gratis abonnement til ikke-brugere. -	Vi har gode erfaringer fra denne periode, og vi vil videre med et indholdssamarbejde og med at løfte de vigtige fælles dagsordener i vores demokrati, siger TV 2’s indholdsdirektør, Lotte Lindegaard og tilføjer: -	Målet er at skabe markedets stærkeste, lokalt forankrede public service-tilbud - også på streaming. Allerede efterspørgsel Det bliver de enkelte TV 2 Regioner, som afgør, hvilken del af deres mange timers ugentlige indhold, der skal præsenteres på TV 2 Play. Ifølge Lone Sunesen fra TV Midtvest er der allerede nu en efterspørgsel efter regionernes indhold på Play. -	Seerne og brugerne er i gang med at flytte sig, og vi skal rykke med. Vi møder allerede nu seere, som spørger, hvorfor de ikke kan se deres TV 2 Region på TV 2 Play, siger hun. -	Derfor er det vigtigt og naturligt for Regionerne, at vi som public service-medier også bliver en del af en landsdækkende streamingflade, så vi bidrager til den demokratiske debat med historier og stemmer fra hele Danmark fra yderste klit til inderste stenbro. Det nye samarbejde giver også mulighed for, at dem, der flytter fra deres hjemegn, stadig kan følge med i, hvad der sker på egnen. I første omgang bliver det ikke muligt at se alle TV 2 Regionernes egne kanaler live på TV 2 Play, men parterne arbejder videre på dette tilbud til seere og brugere.

Referat:
Fra denne måned får TV2 Nord samt de syv andre TV 2 Regioner en stærk placering på TV 2 Play med hver deres underside.